EESTI ADVOKATUURI JUHATUS

ISTUNGI PROTOKOLL

6. oktoober 2020. a nr 24

Tallinn

**Lepitajana tegutsemisest**

Vandeadvokaadi abi (edaspidi ka advokaat) A on advokatuuri liige alates 24.09.2020. Advokaat esitas juhatusele taotluse AdvS § 42 lg 3 kohaldamiseks. Advokaat palub, et tema suhtes kohaldataks pärast vandeadvokaadi abina advokatuuri liikmeks vastuvõtmist AdvS § 42 lg 3 toodud erandit ja antaks luba jätkata tegutsemist lepitajana AdvS § 41 lg 1 p 6 alusel X ja Z lepitusorganis vastavalt mõlemas organis ettenähtud ametiajale.

AdvS § 41 lg 1 p 6 sätestab, et vandeadvokaat on pädev tegutsema vahekohtuniku ja lepitusseaduses sätestatud korras lepitajana. AdvS § 42 lg 2 kohaselt ei ole vandeadvokaadi abi pädev täitma käesoleva seaduse § 41 lg 1 p-des 6 ja 7 nimetatud ülesandeid ning esindama või kaitsma klienti Riigikohtus, kui seaduses ei ole ette nähtud teisiti. Sama paragrahvi lõike 3 kohaselt võib vandeadvokaadi abi käesoleva seaduse § 41 lg 1 p 6 nimetatud ülesandeid täita advokatuuri juhatuse igakordsel loal.

Juhatus selgitab, et AdvS § 42 lg 2 sätestatud piirang, mille kohaselt ei ole vandeadvokaadi abi pädev tegutsema lepitajana lepitusseaduses sätestatud korras, on tingitud sellest, et lepitaja funktsiooni saab täita üksnes kogenud vandeadvokaat, kes on omandanud vandeadvokaadina tegutsedes lepitusmenetluse läbiviimiseks vajalikke oskusi ja kogemusi. Vandeadvokaadi abil selliseid kogemusi reeglina ei ole. Sellist lähenemist toetab ka LepS § 2 p 2 ja § 17 sõnastus, andes lepitajana tegutsemise pädevuse üksnes vandeadvokaadile. Samas annab AdvS § 42 lg 3 juhatusele õiguse anda ka vandeadvokaadi abile loa tegutseda teatud juhtudel lepitajana.

Juhatus, olles tutvunud esitatud materjalidega ja X ja Z selgitustega, leiab, et antud juhul on põhjendatud kohaldada advokaadi suhtes erandit AdvS § 42 lg 3 alusel ning anda A-le luba tegutseda lepitajana AdvS § 41 lg 1 p 6 alusel. Esitatud materjalidest nähtuvalt omab A kindlustusvaidluste lahendamisel pikaajalist kogemust ning vajalikke oskusi, mida saab võrdsustada vandeadvokaadi kogemustega lepitusmenetluse läbiviimisel.

**Juhatus**

**O T S U S T A S**

**Anda A-le luba tegutseda X lepitajana kuni 30.09.2021 ning Z lepitajana kuni 30.09.2023.**

**Avaldada andmed vandeadvokaadi abist lepitaja kohta advokatuuri kodulehel.**